Document ID: 31996L0044

A Bizottság 96/44/EK irányelve
(1996. július 1.)
a gépjárművek kibocsátásai által okozott levegőszennyezés elleni intézkedésekre vonatkozó tagállami jogszabályok közelítéséről szóló 70/220/EGK tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 94/12/EK [1] irányelvvel módosított, a gépjárművek kibocsátásai [2] által okozott levegőszennyezés elleni intézkedésekre vonatkozó tagállami jogszabályok közelítéséről szóló, 1970. március 20-i 70/220/EGK tanácsi irányelvre és különösen annak 5. cikkére,
mivel a 70/220/EGK tanácsi irányelv egyike a legutóbb a 94/54/EK bizottsági irányelvvel [3] módosított 70/156/EGK tanácsi irányelv [4] által bevezetett EGK-típusjóváhagyási eljárás szerinti külön irányelveknek; mivel a 70/156/EGK irányelvnek a gépjármű-rendszerekre, alkatrészekre és az önálló műszaki egységekre vonatkozó rendelkezéseit ezen irányelvre is alkalmazni kell;
mivel a 70/220/EGK irányelv meghatározza a hatálya alá tartozó gépjárművek szennyezőanyag-kibocsátásának vizsgálatára vonatkozó előírásokat, mivel az időközben szerzett tapasztalatokra és a labortechnika mai fejlettségi szintjére való tekintettel célszerűnek látszik ezen előírások ezekhez való hozzáigazítása;
mivel ugyanúgy célszerű a 70/220/EGK irányelvben rögzített vizsgálati feltételeket összehangolni a legutóbb a 93/116/EK bizottsági irányelvvel [5] módosított, a gépjárművek tüzelőanyag-fogyasztásáról szóló tagállami jogszabályok közelítéséről [6] szóló, 1980. december 16-i 80/1268/EGK tanácsi irányelvvel, különösképpen a jármű referenciatömege és az egyenértékű tehetetlenségi nyomaték közötti összefüggés kapcsolatának vonatkozásában;
mivel ezen irányelv segítségével a 70/220/EGK irányelvnek az egyenértékű tehetetlenségi nyomaték alkalmazására vonatkozó rendelkezéseit hozzá kell igazítani a 80/1268/EGK irányelv erre vonatkozó rendelkezéseihez, valamint az adatközlő lapnak és a típus-jóváhagyási bizonyítványnak a 70/220/EGK irányelv szerinti szövegét összhangba kell hozni a 70/156/EGK irányelv szövegével;
mivel e módosítások lényegében a nevezett irányelvben meghatározott közigazgatási rendelkezésekre és a kibocsátások mérésének technikájára vonatkoznak; mivel ezért a fennálló típusjóváhagyások továbbra is érvényesek maradnak, és az ilyen típusjóváhagyások hatálya alá tartozó új járművek nyilvántartásba vétele, eladása és forgalomba helyezése továbbra is lehetséges;
mivel az ezen irányelvben előírt intézkedések összhangban állnak a 70/156/EGK irányelv által létrehozott, a műszaki fejlődéshez történő hozzáigazítással foglalkozó bizottság véleményével,
ELFOGADTA EZT AZ IRÁNYELVET:
1. cikk
A 70/220/EGK irányelv mellékletei ezen irányelv mellékleteinek megfelelően módosulnak.
2. cikk
1997. január 1-jétől a tagállamok nem adhatnak ki:
- a 70/156/EGK irányelv 4. cikkének (1) bekezdése szerinti EGK-típusjóváhagyást, vagy
- nemzeti típusjóváhagyást, kivéve a 70/156/EGK irányelv 8. cikke (2) bekezdésének rendelkezésének alkalmazása esetén,
új gépjárműtípusra a kibocsátások által okozott levegőszennyezéssel kapcsolatos okokból, ha a jármű nem felel meg a 70/220/EGK irányelv követelményeinek.
Ezen irányelv nem jár azzal a következménnyel, hogy a korábbi időpontban, a 70/220/EGK irányelv alapján megadott típusjóváhagyások érvényüket vesztenék, illetve hogy az ilyen típusjóváhagyások kiterjesztése azon irányelv szerint, amely szerint azt eredetileg megadták, ki lenne zárva.
3. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 1996. december 1-je előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal a nemzeti joguknak azokat a főbb rendelkezéseit, amelyeket az irányelv által szabályozott területen fogadnak el.
4. cikk
Ez az irányelv az Európai Közösségek Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 1996. július 1-jén.

Labels: 7
8
15
20